Гълъбки
Гълъбките (Russula) са род, който обхваща голям брой базидиеви (над 30 вида), гуглести гъби, за които са характерни големи и ярко оцветени плодни тела, както и бели до жълтеникави пластинки, крехко, чупливо месо и пънче с еднаква дебелина по цялата си дължина. Противно на мисълта, че са близки на другите гуглести гъби (печурки, мухоморки и т.н.) те са преминали по друг еволюционен път.

Членовете на този род са едни от най-разпространените диви горски гъби в България и много от тях са изключително вкусни, но интересът към тях е слаб, тъй като идентификацията е твърде трудна поради непостоянство на оцветяването при ядливите видове. Разликите понякога се откриват само с микроскоп.

При всички видове споровият прашец е бял, кремав или охра. Вкусът на свежото месо варира между видовете. Пластинките са освободени от пънчето и са еднакви на дължина. Винаги липсват волва, пръстенче и було както и остатъци от було по гуглата. Нито месото, нито пластинките отделят течност (мляко, както при близките млечници) и няма промени на оцветяване при нараняване.

Гълъбката, събирана най-интензивно, е зелената (R. virescens) поради факта, че най-лесно се разпознава. Червените и лютиви на вкус R. emetica и R. mairei са слабо отровни и може би за консумация най-опасните от рода.

Видове 

Това е списък на най-често срещаните гълъбки в България.
 Тревистозелена гълъбка (Russula aeruginea)
 Коженочервена гълъбка (Russula alutacea)
 Аметистова гълъбка (Russula atropurpurea)
 Russula betularum
 Russula claroflava
 Сивовиолетова гълъбка (Russula cyanoxantha)
 Бяла гълъбка (Russula delica)
 Бясна гъба (Russula emetica)
 Воняща гълъбка (Russula foetens)
 Russula fragilis
 Russula integra
 Russula mairei
 Черна гълъбка (Russula nigricans)
 Охрена гълъбка (Russula ochroleuca)
 Червеностъблена гълъбка (Russula olivacea)
 Блатна гълъбка (Russula paludosa)
 Келетова гълъбка (Russula queletii)
 Червена гълъбка (Russula rosacea)
 Красива гълъбка (Russula rosea)
 Russula sanguinea
 Кафявовиолетова гълъбка (Russula vesca)
 Зелена гълъбка (Russula virescens)
 Тъмночервена гълъбка (Russula xerampelina)